
A kiégés és az empátia összefüggésének vizsgálata gyakorló gyógypedagógusok és gyógypedagógus hallgatók körében


Egyre több kutatás jelenik meg a kiégés témakörével kapcsolatosan. Ma már szinte nincs olyan szakma, ahol ne okozna problémát a jelenség. Éppen ez lehet az oka annak, hogy egyre több kutatás tárgyává válik.
Célom, hogy rámutassak a gyógypedagógusok veszélyeztetettségére a kiégés szempontjából, és arra, hogy mennyire fontos a pedagógus empátiás készségének megléte. Összefüggéseket keresek a jelenségek között. Azért vizsgálok hallgatókat is, mert kutatások bizonyítják, hogy már a hallgatók körében is megjelenik a kiégés.
Vizsgálatomat gyakorló gyógypedagógusokkal és gyógypedagógus hallgatókkal végeztem. Vizsgáló eszközként az MBI (Maslach Burnout Inventory) és az MBI-SS (Maslach Burnout Inventory hallgatói változata) kérdőíveket használtam. A kiégés mérése mellett az empátia mérését is célul tűztem ki. Ennek mérését az IRI (Interpersonal Reactivity Index) kérdőívvel végeztem, amelyet mind a gyakorló gyógypedagógusok, mint a gyógypedagógus hallgatók kitöltöttek. A gyakorló szakemberek szomatikus panaszokat vizsgáló kérdőívet is kitöltöttek.
A kérdőívek segítségével összefüggéseket kerestem a kiégés és az empátia között.
Az eredmények rávilágítanak arra, hogy a kiégés jelensége érinti mindkét vizsgált csoportot. Bár az empátia és a kiégés között nincs szignifikáns korreláció, a további vizsgálatok viszont rávilágítottak arra, hogy az egyes összetevők között korreláció van. Az MBI összes dimenziója szignifikáns korrelációt mutat az IRI személyes distressz faktorával (r= 0,496**, p= 0,000). Vagyis magasabb a kiégés mértéke azoknál a személyeknél, akire nagy érzelmi hatást gyakorolnak a másokkal történő negatív események. Az MBI-SS összes dimenziója szintén szignifikáns korrelációt mutat az IRI személyes distessz faktorával (r=,0,391** p=0,000). A vizsgált hallgatók 25%-a magas szinten kiégett, a negyedévesek cinizmus dimenzióban elért eredménye szignifikánsan magasabb az alsóbb évfolyamokhoz képest. Az MBI érzelmi kimerülés dimenziója mind a négy szomatikus panasszal szignifikáns korrelációt mutat, legmagasabb értéket az alvási zavar mutatja (r=0,539**, p<0,001) .




